Oʻzbekiston futbol assotsiatsiyasi tizimidagi Milliy futbol markazi faoliyatini tashkil etish chora-tadbirlari toʻgʻrisida
(resolution, 2025-10-09)

Oʻzbekiston Respublikasi Prezidentining “Futbol-taʼlim muassasalari tarmogʻini kengaytirish hamda xalqaro standartlarga mos keladigan futbol infratuzilmasini rivojlantirish chora-tadbirlari toʻgʻrisida” 2023-yil 3-noyabrdagi PQ-355-son hamda “Oʻzbekistonda futbol sohasini raqamlashtirish va ommaviyligini yanada oshirish chora-tadbirlari toʻgʻrisida” 2025-yil 21-avgustdagi PQ-262-son qarorlari ijrosini taʼminlash, shuningdek, Milliy futbol markazi faoliyatini samarali tashkil etish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Prezidentining 2023-yil 3-noyabrdagi PQ-355-son qarori bilan Oʻzbekiston futbol assotsiatsiyasi tizimida Milliy futbol markazi tashkil etilgani va uning tashkiliy tuzilmasi tasdiqlangani; Oʻzbekiston Respublikasi Prezidentining 2025-yil 21-avgustdagi PQ-262-son qaroriga asosan Milliy futbol markazida iqtidorli futbolchilarni erta aniqlash, futbol uchrashuvlarini markazlashgan tarzda video yordamchi hakam (VAR) foydalangan holda kuzatish hamda axborot tizimidagi maʼlumotlarni saqlash uchun Raqamli futbol situatsion markazi, “VAR” markazi va “DATA futbol” markazi tashkil etilgani maʼlumot uchun qabul qilinsin. 2. Quyidagilar: Respublika futbol akademiyasining tuzilmasi 1-ilovaga muvofiq; Sport tibbiyoti va reabilitatsiya markazining tuzilmasi 2-ilovaga muvofiq; Milliy futbol markazi toʻgʻrisidagi nizom 3-ilovaga muvofiq; Milliy futbol markazi direktori, direktor oʻrinbosarlari va ayrim xodimlari hamda uning tizimidagi tashkilotlar xodimlarining mehnatiga haq toʻlash va ularni ragʻbatlantirish tartibi toʻgrisidagi nizom 4-ilovaga muvofiq tasdiqlansin. 3. Oʻzbekiston futbol assotsiatsiyasi raisi Milliy futbol markazi hamda uning tizimidagi tashkilotlarning tasdiqlangan tuzilmalariga boshqaruv xodimlarining umumiy cheklangan soni va ajratilgan mablagʻlar doirasida oʻzgartirishlar kiritish huquqiga ega ekanligi inobatga olinsin. 4. Belgilansinki: a) Respublika futbol akademiyasi bitiruvchilariga “futbol treneri”, “futbol hakami”, “futbol tahlilchisi”, “futbol seleksioneri” (skaut), “futbol menejeri” faoliyati bilan shugʻullanish uchun Futbol mutaxassislarini tayyorlash va ilmiy-tadqiqot markazining tegishli litsenziyalari beriladi; b) Respublika futbol akademiyasida oʻquvchilar Davlat budjeti mablagʻlari hisobidan bepul oziq-ovqat va 120 oʻrinli yashash joyi bilan taʼminlanadi; v) 2025-yil 1-noyabrdan boshlab Milliy futbol markazi hamda uning tizimidagi tashkilotlarda maʼmuriy-boshqaruv, pedagogik, texnik, xizmat koʻrsatuvchi va oʻquv-yordamchi xodimlar ish haqi fondining 100 foizigacha miqdorda ragʻbatlantirish jamgʻarmasi tashkil etiladi. Bunda Milliy futbol markazi huzuridagi Futbol terma jamoalari tayyorgarlik markazi va Respublika futbol akademiyasi direktor (boshliq), direktor oʻrinbosarlari (boshliq oʻrinbosari), trenerlar, sport tahlilchisi, sport seleksionerlariga (skaut) Respublika futbol akademiyasi uchun belgilangan moddiy ragʻbatlantirish shartlari qoʻllanilganda, mazkur ragʻbatlantirish jamgʻarmasi orqali toʻlovlar tatbiq etilmaydi; g) Respublika futbol akademiyasi futbolchilarini umumiy oʻrta taʼlim dasturlari boʻyicha oʻqitish Toshkent viloyati Yuqori Chirchiq tumani, “G.T. Xvan” MFYda joylashgan 19-son umumiy oʻrta taʼlim tashkilotida amalga oshiriladi. 5. Belgilab qoʻyilsinki, Iqtisodiyot va moliya vazirligi Oʻzbekiston futbol assotsiatsiyasining buyurtmanomasiga asosan 2025-yil 1-noyabrdan boshlab: Davlat budjetidan Milliy futbol markazini joriy saqlash, uning faoliyat yuritishini, moddiy-texnika bazasini mustahkamlash xarajatlari uchun zarur mablagʻlar ajratiladi; Oʻzbekiston futbolini qoʻllab-quvvatlash jamgʻarmasiga Milliy futbol markazi hamda uning tizimidagi tashkilotlar xodimlarini ragʻbatlantirish uchun Davlat budjeti parametrlarida zarur mablagʻlar ajratilishi nazarda tutiladi. 6. Maktabgacha va maktab taʼlimi vazirligi Oʻzbekiston futbol assotsiatsiyasi bilan birgalikda 2025-yil 1-noyabrdan boshlab oʻquv yili davomida: Respublika futbol akademiyasi futbolchilari tahsil olayotgan umumiy oʻrta taʼlim tashkilotida zamonaviy taʼlim berish uchun oʻkuv dasturlarini takomillashtirish; Respublika futbol akademiyasi futbolchilariga xorijiy til va Oʻzbekiston tarixi fanlari chuqurlashtirilgan holda oʻrgatilishini tashkil etish uchun malakali fan oʻqituvchilarini jalb qilish choralarini koʻrsin. 7. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari Oʻzbekiston futbol assotsiatsiyasi bilan birgalikda: ikki oy muddatda hududiy futbol akademiyalarining mavjud binolari, sport inshootlari va moddiy-texnika bazasini (asbob-uskunalarini) toʻliq xatlovdan oʻtkazsin; xatlov natijalari boʻyicha 2026-yil 1-sentabrga qadar Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturi doirasida hamda mahalliy budjetning orttirib bajarilgan qismi mablagʻlari va homiylik xayriyalari hisobidan xududiy futbol akademiyalari faoliyati uchun zarur boʻlgan sport inshootlari va zamonaviy moddiy-texnika bazasi (asbob-uskunalar) va jihozlar bilan taʼminlasin. 8. Vazirlar Mahkamasining “Oʻzbekiston futbol assotsiatsiyasi tizimidagi futbol akademiyalari va futbol maktablari faoliyatini tashkil etish chora-tadbirlari toʻgʻrisida” 2023-yil 9-sentabrdagi 458-son qaroriga 5-ilovaga muvofiq oʻzgartirish va qoʻshimchalar kiritilsin. 9. Oʻzbekiston Respublikasi Hukumatining 6-ilovaga muvofiq ayrim qarorlari oʻz kuchini yoʻqotgan deb hisoblansin. 10. Ushbu qarorning bajarilishini nazorat qilish Oʻzbekiston Respublikasi sport vaziri A.I. Ikramov zimmasiga yuklansin. 1. Ushbu Nizom Oʻzbekiston futbol assotsiatsiyasi (keyingi oʻrinlarda — Assotsiatsiya) tizimidagi Milliy futbol markazining maqomi, maqsadi va asosiy vazifalari, shuningdek, faoliyatini tashkil etish tartibini belgilaydi. 2. Milliy futbol markazida Respublika futbol akademiyasi, Sport tibbiyoti va reabilitatsiya markazi, Futbol mutaxassislarini tayyorlash va ilmiy-tadqiqot markazi, Futbol terma jamoalari tayyorgarlik markazi, Raqamli futbol situatsion markazi, “VAR” markazi va “DATA futbol” markazi faoliyatini boshqarish va muvofiqlashtirish orqali futbol mutaxassislari tayyorlanadi va reabilitatsiya qilinadi. 3. Milliy futbol markazi oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, ushbu Nizomga, boshqa normativ-huquqiy hujjatlarga amal qiladi. 4. Milliy futbol markazining maqsadi istiqbolli va iqtidorli futbolchilarni erta aniqlash va ularni professional sportga yoʻnaltirish hamda yangi tizim asosida professional darajada tayyorlash, ushbu jarayonlarni raqamlashtirish, futbol rivojlangan davlatlar bilan raqobat qila oladigan trener, hakam va boshqa mutaxassislarni tayyorlash hisoblanadi. 5. Milliy futbol markazining asosiy vazifalari quyidagilar hisoblanadi: ilgʻor xorij tajribasini oʻzlashtirish hamda tajribali xalqaro mutaxassislarni jalb qilgan holda trener va futbolchilarni zamonaviy, innovatsion metodikalar, ilmiy-tahliliy yondashuv asosida tayyorlash; yagona yondashuv asosida futbolchilarni tayyorlashni tashkil etish hamda ularni ilmiy va metodik taʼminlash; futbolchilarni tayyorlashning barcha bosqichlarini raqamlashtirish orqali shaffof saralash (seleksiya) ishlarini tashkil etishda inson omili aralashuvini keskin qisqartirish; joylardagi futbol akademiyalari va maktablaridan saralab olingan eng iqtidorli va yuqori mahoratga ega futbolchilarni — terma jamoalarga nomzodlarni zamonaviy futbolga mos usul va falsafa asosida professional tayyorlash; futbolchilarga zamonaviy taʼlim berish, jumladan chet tili va Oʻzbekiston tarixi fanlarini chuqurlashtirilgan holda oʻrgatish, futbol sohasiga yoʻnaltirilgan kasblarga oʻqitish tizimini joriy etish; Xalqaro futbol assotsiatsiyalari federatsiyasi (FIFA) talablariga muvofiq stadionlardagi audio va videotasvirlarni bir nuqtaga uzatish orqali futbol uchrashuvlarida video yordamchi hakam (VAR) tizimini yanada kengaytirish. 6. Milliy futbol markazining tizimiga Respublika futbol akademiyasi, Sport tibbiyoti va reabilitatsiya markazi hamda boshqa tarkibiy boʻlinmalar kiradi. 7. Futbol mutaxassislarini tayyorlash va ilmiy-tadqiqot markazi, Futbol terma jamoalari tayyorgarlik markazi, Raqamli futbol situatsion markazi, “VAR” markazi, “DATA futbol” markazi Milliy futbol markazining tarkibiy boʻlinmalari hisoblanadi. Tarkibiy boʻlinmalarning nizomlari Milliy futbol markazi direktori tomonidan belgilangan tartibda tasdiqlanadi. 8. Assotsiatsiya Milliy futbol markazi faoliyatiga umumiy rahbarlik qiladi va uning nazoratini amalga oshiradi. 9. Milliy futbol markaziga Assotsiatsiya tomonidan lavozimga tayinlanadigan hamda lavozimidan ozod etiladigan direktor rahbarlik qiladi. 10. Milliy futbol markazi direktori ushbu markazga umumiy rahbarlik qiladi, uning faoliyati yuzasidan toʻliq javob beradi, xoʻjalik faoliyati bilan bogʻliq boʻlgan barcha masalalarni hal qiladi. 11. Milliy futbol markazida professional futbolni rivojlantirish boʻyicha asosiy yoʻnalishlarga rahbarlik qiluvchi, yuqori malaka va koʻnikmaga ega boʻlgan, ilgʻor xorijiy tajribani oʻzlashtirgan bir nafar texnik direktor lavozimi joriy etiladi. 12. Texnik direktor yagona futbol siyosatini yuritish, futbolni rivojlantirishning qisqa, oʻrta va uzoq muddatli strategiyasini ishlab chiqish, terma jamoalar faoliyatini samarali yoʻlga qoʻyish, futbolchilarni roʻyxatga olish va kuzatish tizimini toʻgʻri tashkil etishga rahbarlik qiladi. Texnik direktor Assotsiatsiya tomonidan lavozimga tayinlanadi va lavozimidan ozod etiladi. 13. Respublika futbol akademiyasiga Assotsiatsiya tomonidan lavozimga tayinlanadigan va lavozimidan ozod etiladigan direktor rahbarlik qiladi. 14. Respublika futbol akademiyasi 13 — 19 yosh toifalari boʻyicha terma jamoalarga professional futbolchilarni yetkazib berish boʻyicha tayanch futbol-taʼlim muassasasi hisoblanadi. Respublika futbol akademiyasi futbolchilari Vazirlar Mahkamasining 2023-yil 9-sentabrdagi 458-son qarori 6-ilovasi bilan tasdiqlangan futbol akademiyalarining oʻquvchilarini yashash uchun jihozlar, sport anjomlari va kiyim-bosh bilan taʼminlash hamda sutkalik oziq-ovqat normalariga muvofiq amalga oshiriladi. 15. Respublika futbol akademiyasida futbolchilarning umumiy oʻrta taʼlim olishi, oʻquv mashgʻulotlari hamda oziq-ovqat, kiyim-bosh va yashash joyi bilan taʼminlash bepul amalga oshiriladi. 16. Respublika futbol akademiyasida professional futbolni rivojlantirish boʻyicha asosiy yoʻnalishlarga rahbarlik qiluvchi, yuqori malaka va koʻnikmaga ega boʻlgan, ilgʻor xorijiy tajribani oʻzlashtirgan, Assotsiatsiya tomonidan lavozimiga tayinlanadigan va lavozimidan ozod etiladigan bir nafar texnik direktor jalb etiladi. Direktorning maʼnaviy-maʼrifiy ishlar boʻyicha oʻrinbosari Assotsiatsiya bilan kelishilgan holda direktor tomonidan lavozimga tayinlanadi va lavozimidan ozod etiladi. 17. Direktor Respublika futbol akademiyasiga umumiy rahbarlik qiladi, uning faoliyati yuzasidan toʻliq javob beradi, trenerlar jamoasi bilan birgalikda Respublika futbol akademiyasini rivojlantirishning asosiy yoʻnalishlarini belgilaydi, davlat organlari va tashkilotlari hamda nodavlat tashkilotlarda uning manfaatlarini ifodalaydi, xodimlarni, shu jumladan, texnik direktor bilan birgalikda trenerlarni lavozimga tayinlaydi va lavozimidan ozod qiladi. 18. Respublika futbol akademiyasining trenerlari tarkibi oliy yoki oʻrta maxsus, professional maʼlumotga hamda Osiyo futbol konfederatsiyasining kamida “A” litsenziyasiga ega boʻlgan mutaxassislar orasidan toʻldiriladi. 19. Respublika futbol akademiyasida Assotsiatsiya bilan kelishilgan holda trenerlar kengashi tashkil etiladi, trenerlar kengashi oʻquv-mashq va tarbiyaviy ishlar, futbolchilarni tayyorlashni yakka tartibda rejalashtirish, futbol akademiyasining sport tadbirlaridagi ishtiroki bilan bogʻliq, shuningdek, futbol akademiyasining ustavida nazarda tutilgan boshqa masalalarni koʻrib chiqadi. 20. Respublika futbol akademiyasining asosiy vazifalari quyidagilar hisoblanadi: Akademiyaga yosh futbolchilarning professional oʻsishini monitoring qilishga moʻljallangan elektron dastur (platforma) orqali futbolchilarni qabul qilish; tasdiqlangan oʻquv rejalari va dasturlari asosida oʻquv-mashgʻulotlari jadvalini ishlab chiqish va tasdiqlash; akademiya bitiruvchilariga davlat namunasidagi taʼlim toʻgʻrisidagi hujjat (guvohnoma, shahodatnoma) bilan bir qatorda Futbol mutaxassislarini tayyorlash va ilmiy-tadqiqot markazining futbol sohasiga yoʻnaltirilgan “futbol treneri”, “futbol hakami”, “futbol tahlilchisi”, “futbol seleksioneri” (skaut), “futbol menejeri” faoliyati bilan shugʻullanish uchun tegishli litsenziya berish; turli darajadagi xalqaro musobaqalar — jahon va Osiyo chempionatlari, Olimpiya va Osiyo oʻyinlari, Markaziy Osiyo futbol assotsiatsiyasi va kompleks musobaqalar hamda boshqa xalqaro musobaqalarda Oʻzbekiston sharafini munosib himoya qilishga qodir boʻlgan xalqaro darajadagi futbolchilarni tayyorlash hamda milliy terma jamoalarga asosiy nomzodlarni yetkazib berish; xalqaro darajadagi futbolchilarni tayyorlash uchun yuqori malakali mutaxassislarni — trenerlar, psixologlar, diyetologlar, farmokolog, tahlilchi, seleksioner, shu jumladan, xorijiy mamlakatlardan yetakchi mutaxassislarni jalb etish orqali akademiyada trenerlar tarkibini mustahkamlash; futbolchilarning oʻquv-mashgʻulot jarayonini xalqaro standartlar darajasida tashkil etish, ilgʻor xalqaro tajribani hisobga olgan holda, oʻquv-mashq jarayonlariga ilgʻor ilmiy-uslubiy texnologiyalarni joriy etish yoʻli bilan ularni nazariy va amaliy jihatdan tayyorlash sifatini muntazam oshirib borish; trenerlar hamda futbolchilarning kasb mahorati darajasini oshirish uchun tajriba almashish boʻyicha sport tashkilotlari, xorijiy futbol akademiyalari va klublari bilan hamkorlikni rivojlantirish. 21. Respublika futbol akademiyasi quyidagi huquqlarga ega: tayyorlash davri va bosqichiga qarab oʻquv-mashq jarayonining yillik, oylik va haftalik rejimini belgilash; oʻqitish va tarbiyalashning qonunchilik hujjatlariga zid boʻlmagan shaklini, vositalarini va usullarini tanlash; yuklangan vazifalarni bajarish yuzasidan tadbirlarni amalga oshirish uchun akademiyaga biriktirilgan moddiy-texnika bazasi va mol-mulkidan foydalanish; futbolga doir xalqaro faoliyatni amalga oshirish, akademiya trenerlari va futbolchilarining transferi boʻyicha xorijiy sport tashkilotlari bilan shartnomalar tuzish, birgalikda sport tadbirlari, bayramlar, koʻriklar, seminarlar oʻtkazish. Respublika futbol akademiyasi qonunchilik hujjatlariga muvofiq boshqa huquqlarga ham ega boʻlishi mumkin. 22. Respublika futbol akademiyasi: oʻquv-mashq va tarbiya jarayonini amalga oshirish uchun zarur shart-sharoitlar yaratilishini, xodimlar va futbolchilar tomonidan oʻz majburiyatlari, oʻquv dasturlari va topshiriqlar bajarilishini taʼminlashi; futbol boʻyicha tasdiqlangan oʻquv dasturlari asosida akademiyaning yillik oʻquv rejasini, oʻquv jadvalini va oʻquv-mashq mashgʻulotlari jadvalini ishlab chiqishi; futbol boʻyicha oʻquv dasturlari talablariga va oʻquv rejalariga muvofiq oʻquv-mashq va tarbiya jarayonini amalga oshirishi; oʻquv-mashq jarayonini amalga oshirish davrida akademiyaning sportchilari va xodimlarining xavfsizligini taʼminlashi; oʻquv-mashq va tarbiya jarayonini amalga oshirish yuzasidan joriy nazoratni, futbolchilarni sinovdan oʻtkazish va ular tomonidan nazorat normativlari topshirilishini taʼminlashi shart. Respublika futbol akademiyasi zimmasiga qonunchilik hujjatlariga muvofiq boshqa majburiyatlar ham yuklanishi mumkin. 23. Oʻquv yili 2-sentabrdan kelgusi yilning 25-mayiga qadar davom etadi va oʻquv rejasiga muvofiq tugallanadi. 24. Oʻquv jarayoni jadvali, oʻquv mashgʻulotlari turlari, auditoriya va auditoriyadan tashqari oʻquv-tarbiya, shuningdek, oʻquv-tarbiya jarayonini tashkil etishning boshqa shakllari tasdiqlangan taʼlim standartiga muvofiq amalga oshiriladi. 25. Respublika futbol akademiyasida oʻquv mashgʻulotlarining davomiyligi, oʻquvchi-sportchilarning oʻquv yuklamasi va oʻquv-tarbiya jarayonining boshqa masalalari tasdiqlangan yillik oʻquv rejaga muvofiq belgilanadi. 26. Respublika futbol akademiyasida oʻquvchi-sportchilar umumtaʼlim va maxsus fanlarni oʻqitish boʻyicha sinflarga, sport tayyorgarligi yoʻnalishlari boʻyicha sport guruhlariga birlashadi. 27. Oʻquvchilarining umumiy kontingenti 154 nafarni tashkil etib, ular 13 — 19 yosh toifalaridan iborat boʻladi. 28. Respublika futbol akademiyasiga hududiy futbol akademiyalari, futbol maktablari, nodavlat futbol klublari va boshqa futbol-taʼlim muassasalarining iqtidorli va salohiyatli yosh futbolchilari professional oʻsishni monitoring qilishga moʻljallangan elektron dastur (platforma) orqali reyting tizimi asosida va maxsus komissiya qaroriga muvofiq qabul qilinadi. Maxsus komissiya tarkibi Assotsiatsiyaning Ijroiya qoʻmitasi tomonidan tasdiqlanadi. 29. Respublika futbol akademiyasi futbolchilariga zamonaviy taʼlim beriladi, jumladan, xorijiy til va Oʻzbekiston tarixi fanlari chuqurlashtirilgan holda oʻrgatiladi. Respublika futbol akademiyasi futbolchilari Futbol mutaxassislarini tayyorlash va ilmiy-tadqiqot markazi tomonidan futbol sohasiga yoʻnaltirilgan kasblarga oʻqitiladi va tegishli litsenziya taqdim etiladi. 30. Respublika futbol akademiyasining oʻquvchi-sportchilarini attestatsiyadan oʻtkazish Vazirlar Mahkamasining 2023-yil 9-sentabrdagi 458-son qarori 7-ilovasi bilan tasdiqlangan futbol akademiyalariga nomzodlarni qabul qilish, oʻquv jarayonini tashkil etish, attestatsiyadan oʻtkazish va ularning oʻqishini koʻchirish tartibi toʻgʻrisidagi nizomga muvofiq amalga oshiriladi. 31. Respublika futbol akademiyasi futbolchilari uning safidan quyidagi hollarda chiqariladi: futbolchining oʻz tashabbusi bilan boshqa umumiy oʻrta va sport-taʼlim muassasasiga koʻchirilganda (ota-onasining yoki qonuniy vakillarining arizasi asosida); futbolchilarning professional oʻsishini monitoring qilishga moʻljallangan elektron dastur (platforma)dagi reyting koʻrsatkichlari tushib ketgan taqdirda, maxsus komissiya xulosasi asosida; Respublika futbol akademiyasining oʻquv intizomi va ichki tartib qoidalarini bir necha marta buzganda. 32. Respublika futbol akademiyasi oʻquvchilari professional futbol klublarida faoliyat olib boradi hamda respublika va xalqaro miqyosdagi musobaqalarda ishtirok etishi taʼminlanadi. 33. Sport tibbiyoti va reabilitatsiya markaziga (keyingi oʻrinlarda — Tibbiyot markazi) Assotsiatsiya tomonidan lavozimga tayinlanadigan va lavozimdan ozod etiladigan direktor — bosh sport shifokori rahbarlik qiladi. 34. Tibbiyot markazi barcha yosh toifasidagi futbol (ayollar va erkaklar), futzal, sohil futboli boʻyicha milliy terma jamoalari aʼzolari boʻlgan trenerlar, futbolchilar va boshqa mutaxassislar uchun bepul, shuningdek, pullik xizmat asosida mahalliy va xorijiy klublarda futbol faoliyatini olib borayotgan hamda oʻz faoliyatini tugatgan futbolchilarni va boshqa sportchilarni hamda aholini tibbiy koʻrik va reabilitatsiyadan oʻtkazadi. Respublika futbol akademiyasi oʻquvchi-sportchilar Oʻzbekiston Respublikasi Sogʻliqni saqlash vazirligi tomonidan tasdiqlangan tartibga muvofiq har yili ikki marotaba (sentabr — aprel) Tibbiyot markazida chuqurlashtirilgan tibbiy koʻrikdan bepul oʻtkaziladi. 35. Direktor Tibbiyot markaziga umumiy rahbarlik qiladi, uning faoliyati yuzasidan toʻliq javob beradi, tibbiy mutaxassislar bilan birgalikda Tibbiyot markazini rivojlantirishning asosiy yoʻnalishlarini belgilaydi, davlat organlari va tashkilotlari hamda nodavlat tashkilotlarda uning manfaatlarini ifodalaydi, tibbiy mutaxassislarni lavozimga tayinlaydi va lavozimdan ozod qiladi, tibbiyot markazining xoʻjalik faoliyati bilan bogʻliq masalalarda Milliy futbol markaziga takliflar kiritadi. 36. Tibbiyot markazining asosiy vazifalari quyidagilar hisoblanadi: ilmiy-tashkiliy, metodik ishlar, futbolchilarga maslahat-diagnostika, davolash-profilaktika va reabilitatsiya yordami koʻrsatish masalalari futbol klublari tibbiyot xodimlarining faoliyatini muvofiqlashtirish; futbolchilarning jismoniy holati va rivojlanishini doimiy nazorat qilib borish hamda ularga zamonaviy tibbiy xizmat koʻrsatish, shu jumladan futbol-taʼlim muassasalariga sport tibbiyoti yoʻnalishida ilmiy-metodik yordam koʻrsatish va futbolchilarda oʻtkir, surunkali kasalliklarni barvaqt aniqlash va davolashni tashkil etish; futbolchilarni tayyorlashning yakka tartibdagi dasturlarini ishlab chiqqan holda musobaqalarga tayyorlashning turli davrlarida dori-darmonlarning, ovqatlanish tartibi va ratsionining futbolchilarning fiziologik holatiga taʼsirini tadqiq qilish; futbolchi organizmining jismoniy tayyorgarligi oʻsishiga va xalqaro musobaqalarga eng yuqori funksional tayyorgarligini taʼminlashga qaratilgan ular salomatligi darajasining muttasil oʻsishini nazorat va korreksiya qilish; futbolchilarda sport jarohatlari, patologiyalari va sindromlarini oldini olish, diagnostika qilish va davolash; sport tibbiyoti sohasidagi ilgʻor metodika va texnologiyalarni almashish va joriy qilish uchun bu sohadagi yetakchi xorijiy muassasalar bilan xalqaro hamkorlikni mustahkamlash va kengaytirish; hududiy futbol akademiyalari, futbol maktablari va futbol klublari tibbiy xodimlari hamda psixologlari malakasini oshirishga koʻmaklashish, ularga ilmiy-tashkiliy, maslahat-diagnostika, davolash-profilaktika va reabilitatsiya ishlari masalasida uslubiy yordam koʻrsatish. 37. Tibbiyot markazi quyidagi huquqlarga ega: oʻziga yuklangan vazifalarni, funksiyalarni bajarish bilan bogʻliq qarorlar, buyruqlar, koʻrsatmalar qabul qilish, zarur boʻlganda, boshqa davlat tashkilotlari bilan birgalikda tegishli qarorlar qabul qilish; oʻz ustavida belgilangan faoliyatni amalga oshirish uchun qonunchilik hujjatlarida taqiqlanmagan moliyaviy manbalarni jalb qilish; belgilangan tartibda shartnomalar tuzish; Assotsiatsiya bilan birgalikda yuqori malakali chet ellik tibbiyot mutaxassislari va boshqa xodimlarni jalb etish. Tibbiyot markazi qonunchilik hujjatlariga muvofiq boshqa huquqlarga ham ega boʻlishi mumkin. 38. Tibbiyot markazi: oʻziga yuklangan vazifa va funksiyalarni samarali bajarishi; faoliyatini rivojlantirish boʻyicha Xalqaro futbol assotsiatsiyalari federatsiyasi (FIFA) va Osiyo futbol konfederatsiyasi (AFC), Assotsiatsiya tomonidan tasdiqlangan dasturlar, chora-tadbirlar rejasi, “yoʻl xaritalari” va boshqa dasturiy hujjatlar ijrosini taʼminlashi; oʻziga biriktirilgan mulklar, shu jumladan, koʻchmas mulklardan maqsadli va samarali foydalanishi; tibbiyot xodimlarini ochiq tanlov asosida ishga qabul qilishi shart. Tibbiyot markazi qonunchilik hujjatlariga muvofiq oʻz zimmasiga boshqa majburiyatlarni ham olishi mumkin. 39. Milliy futbol markazi faoliyatini moliyalashtirish manbalari quyidagilar hisoblanadi: Davlat budjeti mablagʻlari; Oʻzbekiston futbolini qoʻllab-quvvatlash jamgʻarmasi mablagʻlari; faoliyat ixtisosligi boʻyicha xizmatlarni realizatsiya qilishdan va Milliy futbol markazi ustavidagi vazifalarga muvofiq boʻlgan boshqa faoliyat turlaridan olingan daromadlar; asosiy mashgʻulotlar oʻtkazilmaydigan vaqtda boʻsh turgan mol-mulkni ijaraga berishdan tushgan daromadlar; jismoniy va yuridik shaxslarning homiylik xayriyalari; xalqaro moliya institutlari, xorijiy hukumat moliya tashkilotlari va boshqa xalqaro tashkilotlar grantlari; pullik xizmatlardan tushadigan mablagʻlar; qonunchilik hujjatlari bilan taqiqlanmagan boshqa manbalar. 40. Milliy futbol markazi belgilangan tartibda tasdiqlangan va Assotsiatsiyadan roʻyxatdan oʻtgan xarajatlar smetasi asosida moliyalashtiriladi. 41. Milliy futbol markazi Assotsiatsiyaga taqdim etish uchun belgilangan tartibda buxgalteriya hisobotini yuritadi. 42. Milliy futbol markazi qonunchilik hujjatlarida nazarda tutilgan hollarda har yili hisobot davri tugagach, Assotsiatsiyaga faoliyati toʻgʻrisida hisobot taqdim etadi. 43. Milliy futbol markazi tugatilgan taqdirda, uning pul mablagʻlari va mol-mulkidan, uning majburiyatlarini qoplash boʻyicha toʻlovlar chegirilgan holda qonunchilik hujjatlariga va Milliy futbol markazi ustaviga muvofiq foydalaniladi. 44. Ushbu Nizom qoidalari qoʻllanishi bilan bogʻliq nizolar qonunchilik hujjatlarida belgilangan tartibda hal etiladi. 45. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Mazkur Nizom Davlat budjeti mablagʻlari hisobidan moliyalashtiriladigan Milliy futbol markazi va uning tizimidagi Futbol mutaxassislarini tayyorlash va ilmiy-tadqiqot markazi, Futbol terma jamoalari tayyorgarlik markazi, Respublika futbol akademiyasi, Sport tibbiyoti va reabilitatsiya markazi, Raqamli futbol situatsion markazi, “VAR” markazi, “DATA futbol” markazi xodimlarining (keyingi oʻrinlarda — Milliy futbol markazi va uning tizimidagi tashkilotlar) mehnatiga haq toʻlash va ularni ragʻbatlantirish tartibini belgilaydi. 2. Milliy futbol markazi va uning tizimidagi tashkilotlar xodimlarining ish haqi tarkibiga qonunchilik hujjatlarida hamda mazkur Nizomda nazarda tutilgan lavozim maoshi, ustama va qoʻshimcha toʻlovlar kiradi. Bunda: Milliy futbol markazi va uning tizimidagi tashkilotlar xodimlarining shtati va bazaviy tarif stavkalari miqdori mazkur Nizomning 1-ilovasiga muvofiq; Futbol terma jamoalari tayyorgarlik markazi, Respublika futbol akademiyasi direktori, direktor oʻrinbosari, murabbiylar, sport tahlilchisi, sport seleksioneri (skaut) va boshqa ayrim xodimlari mehnatiga haq toʻlash va ragʻbatlantirish Vazirlar Mahkamasining 2023-yil 9-sentabrdagi 458-son qarori 5-ilovasi bilan tasdiqlangan futbol akademiyalarining direktori, direktor oʻrinbosarlari, treneri, sport tahlilchisi, sport seleksioneri (skaut) va boshqa ayrim xodimlari mehnatiga haq toʻlash hamda ularni ragʻbatlantirish tartibi toʻgʻrisida nizomga muvofiq; Futbol mutaxassislarini tayyorlash va ilmiy-tadqiqot markazi direktori va xodimlari mehnatiga haq toʻlash Vazirlar Mahkamasining 2009-yil 18-avgustdagi 233-son qarori ilovasi bilan tasdiqlangan Davlat budjeti mablagʻlari hisobiga davlat ilmiy dasturlarini amalga oshirishda qatnashuvchi ilmiy va rahbar xodimlarning bazaviy lavozim maoshlari miqdorlariga muvofiq; Sport tibbiyoti va reabilitatsiya markazi direktori, direktor oʻrinbosari va tibbiyot xodimlari mehnatiga haq toʻlash Vazirlar Mahkamasining 2005-yil 21-dekabrdagi 276-son qarori 2-ilovasi bilan tasdiqlangan Oʻzbekiston Respublikasi davlat muassasalari tibbiyot va farmatsevtika xodimlari mehnatiga haq toʻlash tartibi va shartlari toʻgʻrisida nizomga muvofiq; Respublika futbol akademiyasida sport psixologi mehnatiga haq toʻlash Vazirlar Mahkamasining 2022-yil 30-dekabrdagi 731-son qarori 7-ilovasi bilan tasdiqlangan Olimpiya va paralimpiya sport turlariga tayyorlash markazlarining ayrim xodimlari mehnatiga haq toʻlash meʼyorlari va tartibi toʻgʻrisidagi nizomga muvofiq belgilanadi. 3. Milliy futbol markazi va Respublika futbol akademiyasida bir nafardan professional futbolni rivojlantirish boʻyicha asosiy yoʻnalishlarga yuqori malaka va koʻnikmaga ega boʻlgan ilgʻor xorijiy tajribani oʻzlashtirgan texnik direktor mehnatiga haq toʻlash ular bilan tuzilgan shartnoma asosida amalga oshiriladi. Mehnatga haq toʻlash miqdori xorijiy mutaxassislarning malakasi va tajribasidan kelib chiqqan holda, shu bilan birga mukofotning chegaralangan summasi Oʻzbekiston futbol assotsiatsiya (keyingi oʻrinlarda — Assotsiatsiya) Ijroiya qoʻmitasi qaroriga asosan belgilanadi. 4. Xorijiy mutaxassislarning mehnatiga haq toʻlash mehnat shartnomasida belgilangan miqdorda erkin konvertatsiya qilinadigan valyutada amalga oshiriladi. 5. Futbol terma jamoalari tayyorgarlik markazining milliy terma jamoasi bosh murabbiyi mehnatiga haq toʻlash Oʻzbekiston futbolini qoʻllab-quvvatlash jamgʻarmasi va homiylar hisobidan Oʻzbekiston futbol assotsiatsiyasi (keyingi oʻrinlarda — Assotsiatsiya) Ijroiya qoʻmitasi qaroriga asosan ajratiladi. 6. Milliy futbol markazi va uning tizimidagi tashkilotlarning xodimlari hamda texnik, xizmat koʻrsatuvchi va oʻquv-yordamchi xodimlariga Oʻzbekiston futbolini qoʻllab-quvvatlash jamgʻarmasi hisobidan har oylik 100 foizgacha ustama toʻlash tartibi joriy etiladi. Bunda ushbu ustamalarni Milliy futbol markazi va uning tizimidagi tashkilotlarining xodimlariga toʻlash tartibi Oʻzbekiston Respublikasi Assotsiatsiya Ijroiya qoʻmitasi tomonidan belgilanadi. Respublika futbol akademiyasi direktori, direktorning maʼnaviy-maʼrifiy ishlar boʻyicha oʻrinbosari, trenerlari, sport tahlilchisi, sport seleksioneri (skaut)ga bazaviy tarif stavkalari 10 foizga oshiriladi. Bunda Respublika futbol akademiyasi direktori, direktorning maʼnaviy-maʼrifiy ishlari boʻyicha oʻrinbosari, trenerlari, sport tahlilchisi, sport seleksioneri (skaut)ga qoʻshimcha haq va ustamalar, ushbu oshirilishni hisobga olmasdan, bazaviy tarif stavkasidan kelib chiqqan holda aniqlanadi. Milliy futbol markazida texnik, xizmat koʻrsatuvchi va oʻquv-yordamchi xodimlar toifasiga mansub kasb va lavozimlar uchun xodimlar sonining normalari ushbu Nizomga 2-ilovaga muvofiq belgilanadi. Respublika futbol akademiyasi buxgalteri mehnatiga haq toʻlashda ularning bazaviy tarif stavkasi direktor bazaviy tarif stavkasining 50 foizi miqdorida qoʻllaniladi. 7. Mazkur Nizom bilan belgilanayotgan barcha xodimlarning mehnatiga haq toʻlashdagi har oylik ustamalar Assotsiatsiya Ijroiya qoʻmitasi bayoniga asosan Milliy futbol markazi direktori buyrugʻi bilan rasmiylashtiriladi. 8. “Xizmat koʻrsatgan sport ustasi” faxriy unvoniga ega boʻlgan xodimlarga mehnatga haq toʻlashning eng kam miqdorining 7,1 foizi miqdorida har oylik qoʻshimcha haq belgilanadi. 9. Milliy futbol markazi va uning tizimidagi tashkilotlarning faxriy unvonga ega boʻlgan xodimlariga Oʻzbekiston Respublikasi Prezidentining “Faxriy unvonlar uchun toʻlovlar miqdorini oshirish toʻgʻrisida” 2007-yil 17-dekabrdagi PF-3942-son Farmoniga asosan toʻlovlar belgilanadi. 10. Respublika futbol akademiyasi faoliyati sport-oʻquv guruhlari, ularga qoʻyiladigan talablar va trenerlarning ish hajmini hisoblash tartibi Vazirlar Mahkamasining 2023-yil 9-sentabrdagi 458-son qarori bilan tasdiqlangan Futbol akademiyalarining direktori, direktor oʻrinbosarlari, treneri, sport tahlilchisi, sport seleksioneri (skaut) va boshqa ayrim xodimlari mehnatiga haq toʻlash hamda ularni ragʻbatlantirish tartibi toʻgʻrisidagi nizomga muvofiq belgilanadi. 11. Milliy futbol markazi va uning tizimidagi tashkilotlarning xodimlariga ish haqi hamda har oylik qoʻshimcha haq va ustamalarni hisoblab chiqarish va toʻlashning toʻgʻriligi hamda asoslanganligi yuzasidan javobgarlik Milliy futbol markazi direktori va buxgalter zimmasiga yuklanadi. 12. Milliy futbol markazi va uning tizimidagi tashkilotlarning xodimlariga qoʻshimcha toʻlov va ustamalarni toʻlash ularning ish haqini toʻlash bilan bir vaqtda amalga oshiriladi. 13. Tayinlangan har oylik qoʻshimcha toʻlov va ustamalar summasi Milliy futbol markazi va uning tizimidagi tashkilotlarning mehnatga haq toʻlash fondiga kiritiladi hamda ular boʻyicha qonunchilik hujjatlarida belgilangan tartibda yagona ijtimoiy toʻlov hisoblanadi. Jismoniy shaxslarning har oylik qoʻshimcha toʻlov va ustamalar tarzida olingan daromadlarini soliqqa tortish qonunchilik hujjatlarida belgilangan tartibda amalga oshiriladi. 14. Milliy futbol markazi va uning tizimidagi tashkilotlarning xodimlariga ish haqi hamda har oylik qoʻshimcha toʻlov va ustamalarni hisoblash va toʻlashning toʻgʻriligi, xolisonaligi yuzasidan nazorat belgilangan tartibda vakolatli davlat organlari tomonidan amalga oshiriladi. 1. 3-bandda: toʻrtinchi xatboshi chiqarib tashlansin; beshinchi xatboshi toʻrtinchi xatboshi deb hisoblansin; toʻrtinchi xatboshidan “va futbol boʻyicha Respublika oliy sport mahorati maktabining” soʻzlari chiqarib tashlansin; quyidagi mazmundagi xatboshi bilan toʻldirilsin: “futbol maktablari yuridik shaxs maqomiga ega boʻlgan maktabdan tashqari sport-taʼlim muassasasi hisoblanadi va ularning faoliyati futbol boʻyicha eng iqtidorli yoshlarni davlat va nodavlat taʼlim, sport tashkilotlaridan tanlab olish hamda ularni boshlangʻich futbol tayyorgarligidan oʻtkazish orqali hududiy futbol akademiyalariga nomzodlarni yetkazib berishga yoʻnaltiriladi”. 2. 3-ilovaning 6-bandi quyidagi mazmundagi oltinchi xatboshi bilan toʻldirilsin: “16 — 18 yosh toifasidagi futbolchilarni futbol akademiyasi huzuridagi sport klubida faoliyat yuritishini hamda respublika va xalqaro miqyosdagi musobaqalarda ishtirok etishini taʼminlash”; oltinchi xatboshi yettinchi xatboshi deb hisoblansin. 3. 4-ilovaning 14-bandi quyidagi tahrirda bayon etilsin: “14. Futbol maktabiga iqtidorli va tegishli qobiliyatga ega va oʻyin amaliyoti sinovidan muvaffaqiyatli oʻtgan bolalar (oʻgʻil va qiz) boshlangʻich tayyorlov guruhlariga qabul qilinadi. Futbol maktabiga sport maktablari, ixtisoslashtirilgan sport maktablari, futbol klublari, xususiy futbol tashkilotlari, taʼlim va boshqa sport tashkilotlaridan tanlab olish (seleksiya) orqali iqtidorli bolalar (oʻgʻil va qiz) qabul qilinadi”. 4. 7-ilovaning 3-bandidagi “5-sinfga” soʻzlari “6-sinfga” soʻzlari bilan almashtirilsin. 1. Vazirlar Mahkamasining “Oʻzbekiston Respublikasida futbolni rivojlantirish chora-tadbirlari toʻgʻrisida” 1993-yil 18-martdagi 144-son qarori. 2. Vazirlar Mahkamasining “Futbol boʻyicha trenerlar va sport hakamlari tayyorlash respublika maktabi faoliyatini tashkil etish toʻgʻrisida” 2006-yil 18-avgustdagi 176-son qarori. 3. Vazirlar Mahkamasining “Futbol boʻyicha oliy sport mahorati respublika maktabini yanada rivojlantirish chora-tadbirlari toʻgʻrisida” 2014-yil 15-iyuldagi 193-son qarori. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasining “Jismoniy tarbiya va sport toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida” 2015-yil 4-sentabrdagi OʻRQ-394-son Qonuni)” 2016-yil 20-oktabrdagi 355-son qaroriga ilovaning 3-bandi. 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasining “Jismoniy tarbiya va sport davlat qoʻmitasi faoliyatini tashkil etish toʻgʻrisida” 2017-yil 15-fevraldagi PQ-2779-son qarori)” 2017-yil 16-maydagi 288-son qaroriga ilovaning 8-bandi. 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Jismoniy tarbiya va sport sohasida davlat boshqaruvi tizimini tubdan takomillashtirish chora-tadbirlari toʻgʻrisida” 2018-yil 5-martdagi PF-5368-son Farmoni va Oʻzbekiston Respublikasi Prezidentining “Oʻzbekiston Respublikasi Jismoniy tarbiya va sport vazirligini tashkil etish toʻgʻrisida” 2018-yil 5-martdagi PQ-3583-son qarori)” 2018-yil 5-iyuldagi 508-son qaroriga 1-ilovaning 1-bandi.